Source: https://nasekysuce.sme.sk/c/7294213/sud-rozhodoval-o-poliklinike-mesto-sa-chce-odvolat.html
Timestamp: 2017-02-26 08:53:45+00:00
Document Index: 2682356

Matched Legal Cases: ['Súd ', 'Súd ', 'súd ', 'súd ', 'súd ', 'Súd ', 'súd ', 'súd ']

Súd rozhodoval o poliklinike, mesto sa chce odvolať - nasekysuce.sme.sk
Súd rozhodol, že vlastníkom bývalej polikliniky v Turzovke, o ktorú viedli spor Žilinský samosprávny kraj (ŽSK) a mesto Turzovka, je ŽSK. Mesto zvažuje odvolanie na druhostupňový súd. 21. júl 2014 o 7:31 Iveta Hažíková
ŽSK spravuje budovu od roku 2003.(Zdroj: (AM))Písmo:A-|A+00TURZOVKA. Na nedávnom pojednávaní súd v súvislosti s bývalou poliklinikou v Turzovke rozhodol v prospech Žilinského samosprávneho kraja. Obe strany – mesto i ŽSK si opäť obhajovali svoje stanoviská. Okresný súd v Čadci vydal ešte 15. 11. 2012 predbežné opatrenie, ktorým odporcovi zakázal nakladať so spornými nehnuteľnosťami až do právoplatného skončenia konania o určenie vlastníckeho práva k nehnuteľnostiam. Samospráva žiadala viackrát o vrátenie Argumentmi mesta bolo, že polikliniku vybudovalo začiatkom 80. rokov v rámci akcie Z za takmer 6 miliónov korún. V roku 1989 prešiel komplex objektov na základe hospodárskej zmluvy do majetku Okresného úradu národného zdravia v Čadci. Samospráva už od roku 1993 opakovane žiadala vrátiť budovu do vlastníctva, čo sa jej nepodarilo. Neskôr sa stala majetkom ŽSK. Pred súdom podali svedecké výpovede aj bývalí funkcionári – predsedovia MsNV – Ján Holaza a Ján Malicher, ktorí sa stali aj prvými ponovembrovými primátormi Turzovky. Podľa ŽSK sú súčasní nájomníci garantmi poskytovania ambulantnej zdravotnej starostlivosti. „Práve oni prejavili o kúpu budov bývalej polikliniky seriózny záujem so zachovaním dvoch najzásadnejších podmienok kraja - garantovať „poliklinický systém“ starostlivosti v Turzovke, jeho dostupnosť, rozsah a kvalitu po dobu minimálne desiatich rokov, a investovať významné finančné prostriedky do rekonštrukcie týchto priestorov,“ informovala predčasom hovorkyňa ŽSK Hana Danová. Dodala, že podanie na súd o určenie vlastníctva dalo mesto Turzovka až po deviatich rokoch, odkedy má vo vlastníctve budovu ŽSK: „Počas týchto rokov mesto vyberalo dane za túto budovu, čím de facto potvrdilo vlastníctvo ŽSK. ŽSK spravuje budovu polikliniku od roku 2003, do jej modernizácie, opravy strechy a rekonštrukcie sociálnych zariadení údajne investoval 33-tisíc eur. „Súd rozhodol v prospech ŽSK, ktorý je nespochybniteľným vlastníkom budovy bývalej polikliniky,“ informoval Peter Kubica, riaditeľ odboru informácií ŽSK. Dodal, že zatiaľ nemajú doručený rozsudok a mesto sa môže ešte odvolať. „Takže je predčasné robiť uzávery, ale sudkyňa nariadila mestu preplatiť všetky súdne trovy, pretože ich podania boli neopodstatnené,“ dodal. Mesto sa chce odvolať „Je pravdou, že okresný súd na ostatnom pojednávaní ústnym výrokom sudkyne zamietol podanie Mesta Turzovka na určenie vlastníctva bývalej polikliniky v prospech samosprávy, no nakoľko rozsudok ešte nebol doručený sporným stranám a nie je právoplatný, nebudeme ho komentovať. OS nespochybnil spôsob a formu výstavby bývalej polikliniky tzv. akciou „Z“ samosprávou, resp. vtedajším MsNV a nespochybnil, že poliklinika ako samostatný subjekt bola zapísaná na list vlastníctva až po roku 1991 – a dovtedy, na čom samospráva trvá, bola stále majetkom mesta,“ informoval viceprimátor Turzovky Kamil Kobolka. Podľa jeho slov čo sa týka preplatenia trov, rozsudok nie je právoplatný a nakoľko súd nezohľadnil všetky argumenty, historické či spoločenské okolnosti, zvažujú odvolanie sa na druhostupňový súd. „Tento krok zvažujeme aj v súvislosti s diametrálne iným súdnym rozhodnutím v podobnom spore medzi ŽSK a samosprávou Kysucké Nové Mesto o tamojšiu polikliniku. Tá bola postavená v presne rovnakom období, rovnakým spôsobom v akcii „Z“ a mesto sa v súdnom konaní domáhalo svojich práv vyše 7 rokov až nakoniec súdy priznali vlastníctvo polikliniky mestu a nie ŽSK,“ povedal. Dodal, že lekári sídliaci v bývalej poliklinike, ktorých priemerný vek je približne 57 rokov, určite nedokážu garantovať 10 rokov starostlivosti, ktorú im ukladá pripravená zmluva s VÚC. Zdieľať na facebooku (0) Diskusia (0)